钦定古今图书集成/理学汇编/文学典/第129卷 > 《寄刘峡州伯华使君四十韵》前人
## 钦定古今图书集成/理学汇编/文学典/第129卷 > 《寄刘峡州伯华使君四十韵》前人

“峡内多云雨，秋来尚郁蒸。远山朝白帝，深水谒彝陵。
迟暮嗟为客，西南喜得朋。哀猿更起坐，落雁失飞腾。
伏枕思琼树，临轩对玉绳。青松寒不落，碧海阔逾澄。
昔岁文为理，群公价尽增。家声同令闻，时论以儒称。
太后当朝肃，多才接迹昇。翠虚捎魍魉，丹极上鶤鹏。
宴引春壶酒，恩分夏簟冰。雕章五色笔，紫殿九华灯。
学并卢王敏，书偕褚薛能。老兄真不坠，小子独无承。
近有风流作，聊从月继征。放蹄知赤骥，捩翅服苍鹰。
卷轴来何晚，襟怀庶可凭。会期吟讽数，益破旅愁凝。
雕刻初谁料，纤毫欲自矜。神融蹑飞动，战胜洗侵凌。
妙取筌蹄弃，高宜百万层。白头遗恨在，青竹几人登。
回首追谈笑，劳歌跼寝兴。年华分已”矣，世故莽相仍。
刺史诸侯贵，郎官列宿应。潘生骖阁远，黄霸玺书增。
乳䖜号攀石，饥鼯诉落藤。药囊亲道士，灰劫问胡僧。
凭久乌皮绽，簪稀白帽棱。林居看蚁穴，野食待鱼罾。
筋力交凋丧，飘零免战兢。皆为百里宰，正似六安丞。
姹女萦新裹，丹砂冷旧秤。但求椿寿永，莫虑杞天崩。
錬骨调情性，张兵挠棘荆。养生终自惜，伐叛必全惩。
政术甘疏诞，词场愧服膺。展怀诗颂鲁，割爱酒如渑。
咄咄宁书字，冥冥欲避矰。江湖多白鸟，天地有青蝇。